Nagyon figyeljen oda, ez a bank több napig nem lesz elérhető
Az MKB Bank új informatikai rendszer használatára áll át, amely a pénzintézet több napig tartó informatikai leállásával valósítható meg. Az informatikai leállás 2018. június 29. (péntek) 17:45 órától július 5. (csütörtök) reggel 8 óráig tart majd - ismertették a bank vezetői hétfőn Budapesten.
Hetényi Márk, az MKB Bank vezérigazgató-helyettese elmondta: az informatikai leállás időtartama alatt az MKB pénzügyi és befektetési szolgáltatásai - a bankkártya-szolgáltatás kivételével -

sem személyesen, sem elektronikus csatornákon, sem a TeleBANKár ügyfélszolgálaton keresztül nem lesznek elérhetőek.

Tájékoztatása szerint a bank által kibocsátott bankkártyák vásárlásra és ATM-ből történő készpénzfelvételre, a korábban letöltött és telepített MKB Pay szolgáltatás pedig vásárlásra a leállás időtartama alatt is igénybe vehetőek lesznek a bankszámla, illetve a hitelkártyaszámla fedezetének összegéig.

Az MKB a bankkártyaletiltás lehetőségét is biztosítja - tette hozzá.

Hetényi Márk elmondta: minden ügyfelet írásban, személyre szólóan értesítettek az átállásról, hozzátéve, hogy a bank honlapján a Megújulás menüpontban részletes tájékoztatót tettek közzé.

Az MKB vezérigazgató-helyettese elmondta: az átállás hosszú távon számos előnnyel jár majd mind a bank, mind az ügyfelei, partnerei, így a vállalatok és a fintech cégek számára is.

Koczka Dániel ügyvezető igazgató elmondta: a projektet 2 és fél évvel ezelőtt kezdték, az új rendszert több ezer teszttel vizsgálták.
Kovács Larissza igazgató szerint június 29-én (pénteken), az átállás előtti napon 15 óráig lesznek nyitva a bankfiókok, azt követően július 5-én, reggel nyitnak újra.

Július 2-4-ig bankszünnapot tartanak, amelyre megkapták az engedélyt.

Az IT-rendszerek ebben az időszakban nem üzemelnek majd, az átállás időszaka alatt beadott megbízások július 5-én teljesülnek - tette hozzá.

Mire érdemes az ügyfeleknek készülni?

A bankkártyák egyenlegét, a hitelkártyák fedezetét célszerű az átállás előtt feltölteni, akiknek esetleg nincs bankkártyájuk, a szükséges készpénzt jó előre felvenni, a vállalati ügyfeleknek pedig a csoportos munkabér- és egyéb utalásokat az átállás előtti napokra előrehozni - mutatott rá Kovács Larissza.

Kérdésre válaszolva Hetényi Márk elmondta: a pénzintézetnek napjainkban mintegy 175 ezer lakossági ügyfele van, és hozzávetőleg 40 ezer vállalati.

Egy másik kérdésre a vezérigazgató-helyettes elmondta: a bank kiemelten foglalkozik az induló fintech cégekkel a különböző inkubátor programokon keresztül, napjainkban 14 fintech cég vesz részt az MKB valamilyen inkubátor programjában.

Tavaly 6 magyarországi startup céggel foglalkoztak, idén már az egész közép-kelet-európai régióból 8 újabb fintech vállalkozással kezdték meg az együttműködést. Az MKB együttműködő partnereknek, és nem versenytársaknak tekinti a fintech cégeket - emelte ki Hetényi Márk.

A tervezett leállásról korábban már hírt adott az Origo:
gazdaság Gazdaság leállás MKB Bank telebank informatika rendszer